ร้านนี้เปิดมาค่อนข้างนานค่ะ แอบติดตามทาง IG ตลอดเห็นมีโปรโมชั่นบ่อยๆค่ะ แต่เพื่อนเคยบอกว่าไปกินตามโปรก็ยังแพงอยู่ แถมพี่ที่ออฟฟิศก็บอกว่าคนแน่นตลอด เลยไม่ไปทานดีกว่า แต่ด้วยความที่คืนก่อนวันไปทานไปอ่านรีวิวร้านซูชิไว้หลายร้าน อยากทานซูชิมากกกกกกกกกก และหลังจากไปสวนสยามทำกิจกรรมก็ลงรถตู้ตรงรถไฟฟ้าสนามเป้าพอดี แถมเข้าไปใน IG ของทางร้านบอกว่ามีสาขาใหม่ที่ The Seasons ห้างที่เปิดใหม่แถวสนามเป้า ใกล้ออฟฟิศคุณแฟนพอดี เลยได้ไปทานค่ะ ตอนแรกไม่คิดว่าจะคนเยอะ เพราะปกติ แถวนั้น คนไม่เยอะมากค่ะ แต่พอไปถึงก็งงๆ มีลูกค้ามานั่งรอ เรารอประมาณ 15 นาทีก็ได้เข้าร้านค่ะ

-บรรยากาศ-
ภายในร้านให้บรรยากาศความเป็นญี่ปุ่นตั้งแต่เดินเข้าไป ด้วยโทนสีน้ำตาลอบอุ่น มีเคาท์เตอร์ที่พ่อครัวจะโชว์การทำซูชิแต่ละคำให้,กค้าเห็น และมีโซนโต๊ะเก้าอี้ธรรมดาให้นั่ง พื้นที่ในร้านไม่เล็กไม่ใหญ่แต่ลูกค้าเต็มทุกโต๊ะค่ะ ต้องรอคิว

-เมนู-
อาหารญี่ปุ่น ขนมหวาน และเครื่องดื่ม

-เมนูที่ได้ทาน-
1. สลัดปลาเงินทอด (280 บาท) สลัดผักสดสีเขียวๆ โรยด้วยปลาเงินทอดกรอบๆ ราดน้ำสลัดครีมสีขาวนวล รสหอมๆ ออกเปรี้ยวนิดๆ กลมกล่อม ไม่ค่อยมีกลิ่นน้ำมันดีค่ะ ส่วนตัวคิดว่าเมนูนี้ไม่น่าจะปรุงยาก แต่เป็นเมนูที่ทางร้านเสิร์ฟมาท้ายสุด อย่างไม่ทราบสาเหตุ ตามไป 3 – 4 รอบได้ จนผู้จัดการร้านบอกว่าเพิ่งทอดปลา เมื่อหนึ่งชั่วโมงกว่าๆผ่านไป 
2. ซูชิตับห่าน (350 บาท ลด 50 % เหลือ 175 บาท) จานแรกของการทานมื้อนี้ เป็นตับห่านย่างชิ้นหนาๆราดซอสหวานๆ หอมๆ วางบนข้าวปั้นปรุงรส พันด้วยสาหร่าย ตัวตับห่านนุ่มๆ อร่อย
3. Crispy Salmon Roll (600 ลด 50 % เหลือ 300 บาท) ก่อนสั่งพยายามหารูปในเมนูแต่หาไม่เจอค่ะ เลยเออออสั่งก็ได้ เพราะเห็นมีโปรอยู่ จานนี้เป็นซูชิโรลหั่นมาได้ 5 ชิ้น เป็นโรลที่ด้านในเป็นไส้หนังปลาแซลม่อนติดเนื้อกับผักกาดกาดหอม ราดซอสเทริยากิ โรยงา ส่วนนตัวรู้สึกเฉยๆค่ะ เพราะเวลาทานหนังปลากับข้าวรู้สึกแปลกๆ ไม่คุ้นเคย แต่รสชาติใช้ได้
4. Custard (Free) คัสตาร์ที่ทางร้านเสิร์ฟฟรีระหว่างรออาหาร พนักงานบอกว่าเด็ดค่ะ ก็ดีใช้ได้ เป็นคัสตาร์ดที่ทางร้านทำจากไข่แดงผสมครีมและน้ำตาล ตีนวลๆ นำไปนึ่ง รสละมุนลิ้นดี ไม่แน่ใจว่าทางร้านเสิร์ฟทุกโต๊ะรึเปล่า
5. Green Tea (50)

-บริการ-
ช่วงที่ไปทาน ทางร้านมีลูกค้าเต็มร้านค่ะ มีพนักงานท่านนึงมารับออเดอร์ก็ดูใจเย็นมาก ยิ้มแย้ม พูดจาเพราะ บอกว่าให้เรา add friend ใน Line จะได้ส่วนลด เราก็หาไม่เจอ แล้วเห็นลูกค้าหลายคนต่อคิวเลยบอหไม่เป็นไร เค้าบอกไม่เป็นไรค่ะ ใจเย็นๆ ก็รอให้เรา add จนเสร็จเรียบร้อย แล้วอาหารแต่ละจานก็ได้ช้ามาก พนักงานท่านเดิมก็ไปตามให้ตลอดแบบเราเองไม่ต้องถามเลยค่ะ เค้าก็เดินมาบอกว่าตามแล้วนะคะ รอซักครู่ คือดีมากค่ะ ชื่นชม ส่วนสลัดปลาเงิน อย่างที่บอกค่ะ คือเป็นจานสุดท้ายที่ได้ โดยตัวผู้จัดการร้านเดินมาถามที่โต๊ะว่า "เพิ่งทอดปลา จะรับอยู่มั๊ยคะ" แล้วถามแบบหน้าตาธรรมดามากเลย เหมือนเป็นเรื่องปกติ แต่สำหรับเรามันไม่ใช่นะคะ เราถึงกับงง ว่าทำไมถามลูกค้าแบบนี้ แทนที่จะเดินมาขอโทษ แล้วรีบนำมาเสิร์ฟ

-การเดินทาง-
ร้านอยู่ชั้น 2 ในโครงการ The Seasons ค่ะ สามารถเดินทางด้วยรถไฟฟ้า ลงสถานีสนามเป้า ลงฝั่งโรงพยาบาลพญาไท 2 เดินมาทางโรงพยาบาลพญาไท 2 แล้วเดินเลยไปหน่อยค่ะ จะเห็นทางเข้าโครงการเลย

-ที่จอดรถ-
อาคารจอดรถของโครงการ

KiMCHi WaSaBi
13/11/2015